Diari Oficial de la Generalitat Valenciana


Sumari del DOGV 2991, del 14-05-1997 (1997/905181)

Ajuntament de Chilches. Bases per a la provisió d'un lloc de bibliotecari arxiver.
----------------------------------------------------------------------------------

### Dades del document

Número de DOGV
:   2991

Data del DOGV
:   14-05-1997

Secció del DOGV
:   I. DISPOSICIONS GENERALS

Número del document
:   1997/905181


Data del document
:   07-03-1997

Organisme emissor


Tipus de document
:   Convocatòria

Descriptors 

:   * Xilxes
    * concurs administratiu
    * professió de la informació
    * administració local

Ajuntament de Chilches. Bases per a la provisió d'un lloc de bibliotecari arxiver.  
CONVOCATÒRIA [97/M1053]  
El Ple d'aquest Ajuntament, en la sessió del dia 27 de febrer de 1997, va aprovar les bases següents, les quals han de regir la convocatòria per a la provisió d'un lloc de treball de bibliotecari arxiver:  
Bases que han de regir el concurs oposició per a cobrir una plaça de bibliotecari arxiver, vacant en la plantilla de funcionaris de l'Ajuntament de Chilches.  
Primera. Objecte de la convocatòria  
1. L'objecte d'aquesta convocatòria és la provisió, ple procediment de concurs oposició, d'una plaça de bibliotecari arxiver, vacant en la plantilla de personal funcionari i enquadrada en l'escala d'administració especial, subescala tècnica, tècnics auxiliars, grup C, segons el que disposa l'article 25 de la Llei 30/1984, de 2 d'abril, dotada amb el sou corresponent a la dita classificació, dues pagues extraordinàries, triennis i altres retribucions o emoluments que corresponguen d'acord amb la legislació vigent i els acords municipals.  
2. Les tasques bàsiques que caldrà fer seran les pròpies de bibliotecari arxiver, entre les quals poden destacar-se, a títol informatiu, l'atenció al servei de biblioteca municipal durant les hores establides, les de normalització de l'arxiu d'expedients administratius i consulta d'aquest a petició de la Secretaria o dels òrgans de la corporació.  
3. La dedicació i l'horari serà fixat per la corporació, d'acord amb les necessitats del servei.  
4. El tribunal responsable de la selecció no podrà aprovar ni declarar que ha superat les proves selectives un nombre superior d'aspirants que el de places convocades.  
Segona. Condicions dels aspirants  
Per a ser admés a la realització del concurs oposició, els aspirants hauran de complir els següents requisits, referits al moment de l'acabament del termini de presentació d'instàncies, i mantindre'ls durant tot el procés selectiu:  
a) Tenir la nacionalitat espanyola o d'algun dels estats membres de la Unió Europea, en els termes de la Llei 17/1993, de 23 de desembre.  
b) Tenir complits 18 anys i no excedir d'aquella edat en què falten menys de 10 anys per a la jubilació forçosa per edat. Als sols efectes de l'edat màxima per a l'ingrés es compensarà el límit de serveis prestats anteriorment a l'administració local, qualsevol que siga la naturalesa dels dits serveis.  
c) Estar en possessió del títol de Batxiller Superior o equivalent o en condicions d'obtindre'l en la data en què acabe el termini de presentació d'instàncies.  
d) No patir cap malaltia ni defecte físic que impedisquen l'exercici de les funcions pròpies de l'escala i de les tasques a què s'aspire.  
e) No trobar-se suspés en ferm ni inhabilitat per a l'exercici de les funcions públiques.  
f) No trobar-se sotmés a cap causa d'incapacitat i/o incompatibilitat, de conformitat amb la legislació vigent.  
Tercera. Instàncies  
1. S'hauran de presentar en el Registre General d'Entrades de l'Ajuntament, durant el termini de 20 dies naturals, comptats a partir del següent de la publicació de l'extracte de la convocatòria en el Butlletí Oficial de l'Estat, en hores d'oficina, o en qualsevol de les formes que determina l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. A les instàncies caldrà adjuntar la següent documentació:  
a) Resguard acreditatiu d'haver ingressat en la tresoreria municipal la quantitat de 3.000 pessetes, en concepte de drets d'examen. Si el pagament es va efectuar mitjançant gir postal o telegràfic, es consignarà el resguard del gir.  
L'import dels drets d'examen únicament podrà ser tornat als qui no siguen admesos a les proves de selecció per falta d'algun requisit dels exigits per a prendre part en el concurs oposició.  
b) Fotocòpia del document nacional d'identitat.  
c) Igualment, a la instància caldrà adjuntar, en sobre tancat, que podrà ser a més lacrat, la documentació acreditativa dels mèrits al·legats pels aspirants. Els documents, perquè siguen tinguts en compte, hauran de ser originals o còpies degudament confrontades. No es considerarà cap mèrit que no s'aporte en aquest moment.  
3. Els sol·licitants hauran de manifestar en la instància que compleixen tots i cadascun dels requisits exigits en la base tercera d'aquesta convocatòria i que es comprometen a prestar el jurament o la promesa, d'acord amb la fórmula que estableix el Reial Decret 707/1979, de 5 d'abril.  
Quarta. Admissió dels aspirants  
1. Finalitzat el termini de presentació d'instàncies, l'Alcaldia Presidència, en un termini de 10 dies, dictarà resolució per la qual aprovarà la llista d'aspirants admesos, que es publicarà en el Butlletí Oficial de la Província i en el tauler d'edictes de l'Ajuntament; es concedirà un termini de 10 dies per a esmena d'errades.  
Les reclamacions, si n'hi ha, seran acceptades o rebutjades per l'Alcaldia Presidència. Si no se'n presenten, la citada llista d'aspirants s'entendrà com a definitiva.  
 2. En la mateixa resolució, l'alcalde determinarà el lloc i la data de començament dels exercicis i l'ordre d'actuació dels aspirants, així com la composició del tribunal qualificador de les proves selectives.  
Cinquena. Tribunal qualificador  
1. El tribunal qualificador de les proves selectives estarà constituït de la següent forma:  
President: el de la corporació o membre d'aquesta en qui delegue.  
Secretari: el de la corporació o funcionari en qui delegue.  
Vocals:  
- Un representant del professorat oficial, designat per l'Institut Valencià d'Administració Pública.  
- Un representant de l'administració del Consell de la Generalitat Valenciana, designat per la Direcció General d'Administració Local.  
- Un funcionari d'igual o superior categoria, designat pel Centre de Biblioteques de la Generalitat Valenciana.  
- Un funcionari de la corporació, d'igual o superior categoria que la plaça convocada.  
- El delegat del personal funcionari de la corporació o funcionari d'aquesta en qui delegue.  
La designació dels membres del tribunal inclourà la dels suplents respectius.  
2. Tots els membres del tribunal tindran veu i vot, excepte el secretari que actuarà amb veu però sense vot. La designació dels membres del tribunal, com s'indica en l'apartat anterior, es farà pública en el Butlletí Oficial de la Província i en el tauler d'edictes de l'Ajuntament, junt amb la llista definitiva d'aspirants admesos i exclosos, així com el lloc, la data i l'hora de començament del primer exercici.  
3. El secretari del tribunal alçarà acta de les actuacions d'aquest, que podrà formalitzar-se en un sol document, encara que es realitzen diverses sessions.  
4. Als membres del tribunal se'ls pagaran les indemnitzacions per assistència i, quan escaiga, per dietes i despeses de viatge, en les quanties que estableix el Reial Decret 236/1988,d e 4 de març, i altres normes i resolucions complementàries i, si s'escau, en les que substituïsquen i regeixen en el moment de la meritació d'aquestes. En els supòsits de substitucions, no es meritaran ni pagaran indemnitzacions en quantia superior a les que hagen correspost si aquelles no s'hagueren produït. Als efectes del que disposa el Reial Decret abans citat, el tribunal tindrà la categoria segona.  
5. El tribunal no podrà constituir-se ni actuar sense l'assistència de més de la meitat dels membres, titulars o suplents, indistintament. Les persones proposades o designades per a actuar com a membres del tribunal hauran d'abstenir-se de formar part d'aquest quan concórreguen les circumstàncies que estableix l'article 28 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i notificar-ho a l'Alcaldia Presidència. Sense perjudici d'això, els aspirants podran recusar-los per les mateixes causes i en la forma que disposa l'article 29 de la citada llei.  
Sisena. Començament de les proves  
Per a establir l'ordre en què hauran d'actuar els aspirants, en aquells exercicis que no es puguen realitzar conjuntament, es verificarà un sorteig realitzat a l'efecte, i es farà públic en la mateixa resolució en què es fixe el lloc, el dia i l'hora de començament del primer exercici, que es publicarà en el Butlletí Oficial de la Província i en el tauler d'edictes de l'Ajuntament. Aquest anunci haurà de ser publicat almenys amb 15 dies d'antelació a la realització del primer exercici.  
Els exercicis no podran començar fins que transcórreguen dos mesos des de la data de la publicació de l'últim anunci de la convocatòria en el Butlletí Oficial de l'Estat.  
Els aspirants admesos seran convocats per a cada exercici en crida única, excepte els casos de força major, degudament justificats i considerats lliurement pel tribunal.  
Setena. Sistema de selecció  
El sistema selectiu serà el de concurs oposició.  
Fase de concurs.  
Tindrà caràcter previ a la fase d'oposició i no serà eliminatòria ni podrà tindre's en compte per a superar-la.  
Els mèrits que es valoraran en aquesta fase són els següents:  
a) Experiència laboral. El tribunal valorarà l'experiència com a bibliotecari i/o arxiver en qualsevol entitat local de caràcter municipal, a raó d'1 punt per any complet de serveis en el mateix grup de funcionaris o categoria laboral, fins un màxim de 4 punts. No es computaran el serveis prestats simultàniament amb altres també al·legats.  
Es tindran en compte per a això els certificats expedits pels responsables del departament, servei o àrea de l'entitat on l'aspirant haja treballat.  
b) Cursos de formació i perfeccionament. Es tindran en compte els següents:  
- Cursos de formació i perfeccionament que tinguen relació amb les funcions que s'hagen d'exercir, organitzats per l'Institut Valencià d'Administració Pública, per escoles de formació de funcionaris o per universitats o qualsevol altre curs homologat per l'Institut Valencià d'Administració Pública. La valoració s'efectuarà de la següent forma:  
- De duració igual o superior a 100 hores: 1 punt per curs.  
- De duració igual o superior a 50 hores: 0,50 punts per curs.  
- De duració inferior a 50 hores: 0,25 punts per curs.  
La valoració total d'aquest apartat no podrà excedir de 3 punts.  
- Altres cursos de formació i perfeccionament. L'assistència a cursos d'organització bibliotecària o arxius, organitzats per col·legis, associacions professionals i entitats privades, es valoraran de la forma següent:  
- De duració igual o superior a 100 hores: 0,50 punts per curs.  
- De duració igual o superior a 50 hores: 0,25 punts per curs.  
- De duració inferior a 50 hores: 0,10 punts per curs.  
La valoració total d'aquest apartat no podrà excedir de 2 punts.  
C) Altres mèrits. La valoració total d'aquests no podrà excedir de 2 punts. Es tindran en compte, entre altres, els coneixements d'idiomes diferents del valencià i especialment els de la Unió Europea, acreditats documentalment en funció del nivell acadèmic i el reconeixement del centre que expedeix la titulació o el certificat. Així mateix, es valorarà haver impartit classes o haver participat en jornades, congressos o seminaris, etc., relacionats amb les funcions que s'han d'exercir.  
D) Coneixements de valencià: els coneixements, que hauran d'estar acreditats o homologats per la Junta Qualificadora de Coneixements de Valencià de la Generalitat Valenciana, es baremaran fins un màxim de 2 punts, d'acord amb els següents criteris:  
- Coneixements orals: 0,25 punts  
- Nivell elemental: 1 punt  
- Nivell mitjà: 1,50 punts  
- Nivell superior: 2 punts  
Fase d'oposició. La fase d'oposició constarà dels següents exercicis:  
Primer exercici. Serà de caràcter obligatori i eliminatori i consistirà a desenvolupar per escrit, durant un període màxim de dues hores, dos temes trets a l'atzar d'entre els que figuren en els grups I i II de l'annex d'aquestes bases.  
Segon exercici. De caràcter obligatori i eliminatori. Constarà de dues parts:  
La primera consistirà en la redacció d'un assentament bibliogràfic de tres impresos moderns, amb una duració màxima d'una hora. L'assentament bibliogràfic constarà de la catalogació, d'acord amb les vigents instruccions per a biblioteques, dels encapçalaments de matèria i de l'anotació de la classificació decimal universal (CDU). Els aspirants podran manejar les vigents instruccions, les llistes d'encapçalaments de matèria i les taules de la CDU.  
La segona part consistirà en la catalogació d'un document i un expedient durant un temps màxim de dues hores. Es treballarà sobre fotocòpies, i es podran consultar els originals en la taula del tribunal.   
Tercer exercici. Així mateix, de caràcter obligatori i eliminatori.  
Consistirà a redactar per escrit, durant un temps màxim d'una hora, un tema tret a l'atzar del grup III del programa d'aquesta convocatòria, que figura en l'annex I d'aquestes bases.  
Una vegada acabats els exercicis primer i tercer, el tribunal convocarà els opositors en sessió pública perquè llegeixen en veu alta els exercicis escrits; el tribunal podrà formular preguntes o aclariments que sobre aquest jutge oportunes a l'acabament de l'exposició. Es valorarà la claredat d'idees, la facilitat d'expressió i el coneixement sobre el temari.  
Quart exercici. De caràcter voluntari i no eliminatori  
Consistirà en una traducció castellà-valencià, sense ajuda del diccionari, de dos textos elegits pel tribunal.  
Vuitena. Qualificació  
El tribunal qualificarà cadascun dels tres primers exercicis de la fase d'oposició, amb una puntuació de 0 a 10 punts; l'aspirant haurà d'obtindre una puntuació mínima de 5 punts per a superar cada exercici.   
El quart exercici es qualificarà fins un màxim de 3 punts.  
El tribunal farà públics els resultats de cada exercici al tauler d'anuncis de l'Ajuntament.  
La qualificació definitiva serà la suma de la puntuació obtinguda en la fase de concurs i d'oposició.  
La qualificació total per a cada exercici de la fase d'oposició serà la que resulte de dividir la suma dels punts obtinguts entre el nombre de components del tribunal.  
Novena. Relació d'aprovats  
Acabada la qualificació dels aspirants, el tribunal publicarà la llista d'aquests per ordre de puntuació i podrà declarar aprovat només l'aspirant que major puntuació haja obtingut; elevarà el nom d'aquest aspirant a l'Alcaldia Presidència de la corporació perquè formule la corresponent proposta de nomenament.  
L'aspirant proposat haurà de presentar a la Secretaria de l'Ajuntament, en el termini de 20 dies naturals, a partir de la publicació de la llista d'aprovats, els documents acreditatius de les condicions que cal complir per a prendre part en aquestes proves selectives, que són:  
a) Fotocòpia del document nacional d'identitat acompanyada de l'original per a compulsar-lo.  
b) Còpia autenticada o fotocòpia (acompanyada de l'original per a compulsar-lo) del títol exigit o resguard acreditatiu del pagament dels drets d'aquest.  
c) Declaració jurada de no trobar-se sotmés a cap causa d'incompatibilitat o incapacitat.  
d) Declaració de no haver sigut separat, per expedient disciplinari, del servei a l'estat o a l'administració autonòmica o local, ni trobar-se inhabilitat per al normal exercici de funcions encarregades.  
e) Certificat mèdic acreditatiu de no patir cap malaltia ni defecte físic que impossibilite el normal exercici de les funcions encarregades.  
El qui tinga la condició de funcionari públic estarà exempt de justificar documentalment les condicions i els requisits ja demostrats per a obtindre l'anterior nomenament; haurà de presentar certificat de l'administració pública en què ha prestat els serveis, acreditant la seua condició i totes les circumstàncies que consten en el seu full de serveis.  
El qui, en el termini indicat i excepte causes de força major, l'opositor proposat no presenta la documentació o no compleix els requisits exigits, no podrà ser nomenat i quedaran anul·lades totes les actuacions d'aquest, sense perjudici de la responsabilitat en què haja pogut incórrer per falsedat en la instància en què sol·licitava prendre part en el concurs oposició. En aquest cas, el president del tribunal formularà proposta a favor de l'aspirant que, havent aprovat els exercicis de l'oposició, haja obtinguda immediata següent qualificació en totes les fases.  
Deu. Nomenament  
Emplenada la documentació exigida, l'Alcaldia dictarà una resolució en què es nomenarà l'aspirant, que haurà de prendre possessió de la plaça, d'acord amb la llei, en el termini de 20 dies hàbils, a comptar des del següent al de la notificació del nomenament. En el mateix termini, si escau, l'interessat haurà d'exercir l'opció que estableix l'article 10 de la Llei 53/1984, de 26 de desembre, d'Incompatibilitats del Personal al Servei de les Administracions Públiques.  
Si dins del termini indicat, el nomenat no pren possessió del seu càrrec, perdrà tots els drets derivats de la superació de les proves i del nomenament conferit.  
En l'acte de la presa de possessió el funcionari nomenat haurà de prestar jurament o promesa d'acord amb la fórmula legalment establida.  
Onze. Incidències  
 El tribunal està facultat per a resoldre els dubtes que es presenten i prendre els acords necessaris per al bon ordre de l'oposició en tot el que no disposen aquestes bases.  
Dotze. Impugnació i revocació de la convocatòria  
Contra aquestes bases podrà interposar-se un recurs contenciós administratiu davant el Tribunal Superior de Justícia de la Comunitat Valenciana, d'acord amb el que disposa la llei reguladora de la dita jurisdicció i en relació amb la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En qualsevol moment, sempre abans que un aspirant presente la primera sol·licitud, el Ple de l'Ajuntament podrà modificar o deixar sense efecte la present convocatòria mitjançant l'adopció de l'acord corresponent; en els altres casos, s'estarà al que disposen els articles 53 i 110 de la Llei 7/1985, de 2 d'abril, i la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, pel que fa a l'anul·lació i revisió d'ofici d'actes administratius.  
ANNEX   
Grup I. Biblioteconomia i bibliografia.  
Tema 1. Concepte de biblioteconomia. La formació professional dels bibliotecaris.  
Tema 2. L'organització bibliotecària espanyola. Els decrets de transferència a la Comunitat Valenciana. La regulació d'aquests per la Generalitat Valenciana.  
Tema 3. Selecció i adquisició de fons bibliogràfics. Ingressos i preparació d'aquests.  
Tema 4. Els catàlegs de les biblioteques. Els diversos tipus d'aquests.  
Tema 5. Els sistemes de classificació.  
Tema 6. La biblioteca pública. Els diferents serveis d'aquests.  
Tema 7. Les biblioteques públiques municipals. Situació i problemàtica.  
Tema 8. Les biblioteques nacionals. La funció d'aquestes. Biblioteques docents. Biblioteques universitàries.  
Tema 9. Ordenació i conservació de fons especials: publicacions periòdiques, mapes, gravats, obres musicals. Els fons audiovisuals.  
Tema 10. La bibliografia. Definició, història i objectius.  
Tema 11. Classes de bibliografia.  
Tema 12. La informació bibliogràfica en els biblioteques.  
Tema 13. Els servei de préstec.  
Tema 14. El servei d'informació bibliogràfica. Secció de referència.  
Tema 15. L'ordinador en la biblioteca.  
Tema 16. El llibre i les biblioteques en l'antiguitat.  
Tema 17. El llibre i les biblioteques en l'edat mitjana.  
Tema 18. El llibre i les biblioteques en l'edat moderna.  
Tema 19. El llibre i les biblioteques en el segle XX.  
Grup II. Història del llibre i les biblioteques. Arxivonomia.  
Tema 1. Arxivística i arxivonomia.  
Tema 2. Concepte d'arxiu i arxivista. L'evolució d'aquests.  
Tema 3. Bibliografia espanyola sobre arxius. Principals revistes.  
Tema 4. Definició i tipologia del document.  
Tema 5. Organització dels arxius espanyols.  
Tema 6. Classificació i ordenació de fons d'arxiu. Guies, inventaris i catàlegs.  
Tema 7. Descripció de fons.  
Tema 8. L'accessibilitat documental. Qüestions legals que planteja.  
Tema 9. El valor dels documents: administratiu, legal i històric.  
Tema 10. L'arxiu. Edificació, instal·lació, accessos, mobiliari. Unitats arxivístiques de conservació.  
Tema 11. Reprografia aplicada a arxius. Sistemes.  
Tema 12. Arxius eclesiàstics.  
Tema 13. Arxius senyorials.  
Grup III. Dret polític i administratiu.  
Tema 1. La Constitució espanyola de 1978. Principis generals.  
Tema 2. Drets i deures fonamentals dels espanyols.  
Tema 3. La corona. El poder legislatiu.  
Tema 4. L'organització territorial de l'estat. Els estatuts d'autonomia: significat. L'Estatut d'Autonomia de la Comunitat Valenciana.  
Tema 5. L'administració pública en l'ordenament jurídic espanyol. L'administració de l'estat. L'administració autonòmica. L'administració local. L'administració institucional i corporativa.  
Tema 6. L'administrat. Col·laboració i participació dels ciutadans en les funcions administratives.  
Tema 7. El municipi. El terme municipal. La població. L'empadronament.  
Tema 8. Organització municipal. Competències.  
Tema 9. Ordenances i reglaments de les entitats locals. Classes: procediment d'elaboració i aprovació.  
La qual cosa es fa pública perquè en prengueu coneixement.  
Chilches, 7 de març de 1997.- L'alcalde.